CELEX: 32009D0826
Language: sk
Date: 2009-10-13 00:00:00
Title: 2009/826/ES: Rozhodnutie Komisie z  13. októbra 2009 , ktorým sa povoľuje uvedenie na trh extraktu z listov lucerny ( Medicago sativa ) ako novej potraviny alebo novej zložky potravín v súlade s nariadením Európskeho parlamentu a Rady (ES) č. 258/97 [oznámené pod číslom K(2009) 7641]

11.11.2009   
            
            
               SK
            
            
               Úradný vestník Európskej únie
            
            
               L 294/12
            
         
      ROZHODNUTIE KOMISIE
   
   z 13. októbra 2009,
   ktorým sa povoľuje uvedenie na trh extraktu z listov lucerny (Medicago sativa) ako novej potraviny alebo novej zložky potravín v súlade s nariadením Európskeho parlamentu a Rady (ES) č. 258/97
   [oznámené pod číslom K(2009) 7641]
   (Iba francúzske znenie je autentické)
   (2009/826/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Spoločnosť Viridis požiadala 28. februára 2000 príslušné orgány Francúzska o povolenie uviesť na trh dva extrakty z listov lucerny (Medicago sativa) ako nové potraviny alebo nové zložky potravín. Príslušný orgán Francúzska na posudzovanie potravín vydal 28. apríla 2003 svoju prvotnú hodnotiacu správu. V uvedenej správe daný orgán skonštatoval, že je potrebné ďalšie posúdenie.
            
         
               (2)
            
            
               Dňa 27. februára 2004 Komisia zaslala prvotnú hodnotiacu správu všetkým členským štátom. Niektoré členské štáty predložili dodatočné pripomienky.
            
         
               (3)
            
            
               Dňa 12. októbra 2006 spoločnosť L.-R.D. (Luzerne – Recherche et Développement) prevzala zodpovednosť za žiadosť. Spoločnosť zúžila pôsobnosť žiadosti na extrakt z listov lucerny a predložila odpovede na prvotnú hodnotiacu správu a dodatočné otázky zaslané členskými štátmi.
            
         
               (4)
            
            
               Konzultácie s Európskym úradom pre bezpečnosť potravín (EFSA) sa uskutočnili 11. februára 2008 a úrad 13. marca 2009 vydal svoje „Vedecké stanovisko pracovnej skupiny pre dietetické výrobky, výživu a alergie vydané na žiadosť Európskej komisie, týkajúce sa bezpečnosti ‚alfalfa proteínového koncentrátu ako potraviny‘ “.
            
         
               (5)
            
            
               V uvedenom stanovisku EFSA dospel k záveru, že proteínový koncentrát z lucerny (Medicago sativa) je za špecifikovaných podmienok použitia pre ľudskú spotrebu bezpečný.
            
         
               (6)
            
            
               Na základe vedeckého posudku sa stanovilo, že proteínový koncentrát z lucerny (Medicago sativa) spĺňa kritériá stanovené v článku 3 ods. 1 nariadenia (ES) č. 258/97.
            
         
               (7)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Proteínový koncentrát z lucerny (Medicago sativa), ďalej len výrobok, ako je špecifikovaný v prílohe, sa môže uviesť na trh v Spoločenstve ako nová zložka potravín na používanie v potravinových doplnkoch.
   Článok 2
   Maximálne množstvo proteínového extraktu z lucerny (Medicago sativa) v dávke odporúčanej výrobcom na dennú spotrebu je 10 g.
   Článok 3
   Označenie novej zložky potravín povolenej týmto rozhodnutím v označení potraviny, ktorá ju obsahuje, je „proteín z lucerny (Medicago sativa)“ alebo „proteín z alfalfy (Medicago sativa)“.
   Článok 4
   Toto rozhodnutie je určené spoločnosti Luzerne – Recherche et Développement (L.-R.D.), Complexe agricole du Mont-Bernard, F-51000 Chalons-en-Champagne.
   
      V Bruseli 13. októbra 2009
      
         
            Za Komisiu
         
         Androulla VASSILIOU
         
         
            členka Komisie
         
      
   
   
      (1)  Ú. v. ES L 43, 14.2.1997, s. 1.
   
      PRÍLOHA
      
         ŠPECIFIKÁCIA PROTEÍNOVÉHO EXTRAKTU Z LUCERNY (MEDICAGO SATIVA)
      
      
         Opis
      
      Lucerna sa spracúva do 2 hodín po zozbieraní. Naseká sa a rozdrví. Pri lisovaní lucerny v lise na olej vznikne vláknový zvyšok a vylisovaná šťava (10 % sušiny). Sušina tejto šťavy obsahuje približne 35 % nestráviteľných proteínov. Vylisovaná šťava (pH 5,8 – 6,2) sa neutralizuje. Predhriatím a vstrekovaním pary sa umožní koagulácia proteínov asociovaných s karotenoidovými a chlorofylovými pigmentmi. Proteínová zrazenina sa oddelí odstredením a potom sa vysuší. Po pridaní kyseliny askorbovej sa proteín z lucerny granuluje a skladuje v inertnom plyne alebo v chladiarni.
      
         Zloženie proteínového extraktu z lucerny (Medicago sativa)
      
      
                  Proteíny
               
               
                  45 – 60 %
               
            
                  Tuk
               
               
                  9 – 11 %
               
            
                  Voľné uhľovodíky (rozpustná vláknina)
               
               
                  1 – 2 %
               
            
                  Polysacharidy (nerozpustná vláknina)
                  vrátane celulózy
               
               
                  11 – 15 %
                  2 – 3 %
               
            
                  Minerálne látky
               
               
                  8 – 13 %
               
            
                  Saponíny
               
               
                  maximálne 1,4 %
               
            
                  Izoflavíny
               
               
                  maximálne 350 mg/kg
               
            
                  Kumestrol
               
               
                  maximálne 100 mg/kg
               
            
                  Fytáty
               
               
                  maximálne 200 mg/kg
               
            
                  L-kanavanín
               
               
                  maximálne 4,5 mg/kg